Ir-Regolament tal-kunsill (KEE) Nru 2006/84
tad-9 ta' Lulju 1984
li jipprovdi għal koperazzjoni diretta bejn l-awtoritajiet ta' l-Istati Membri tal-Komunità Ekonomika Ewropea responsabbli mill-prevenzjoni tal-frodi u l-awtoritajiet kompetenti tal-Konfederazzjoni Svizzera
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jistabbilixxi l-Komunità Ekonomika Ewropea,
Wara li kkunsidra r-Regolament tal-Kunsill (KEE) Nru 337/79 tal-5 ta' Frar 1979 dwar l-organizzazzjoni komuni tas-suq fl-inbid [1], kif l-aħħar emendat bir-Regolament (KEE) Nru 1595/83 [2], u b'mod partikolari l-Artikolu 64(2) tiegħu,
Wara li kkunsidra r-rakkomandazzjoni mill-Kummissjoni,
Billi, sabiex jippermetti li tittieħed azzjoni iktar effettiva li tipprevjieni l-frodi fl-Istati Membri, u bejniethom u l-awtoritajiet kompetenti fil-pajjiżi mhux membri wara li jkunu kkonkludew ftehim jew arranġament mal-Komunità; billi bil-ħsieb ta' dan il-għan, il-Komunità daħlet f'kuntatt dirett fis-sena 1982 ma' l-awtoritajiet Svizzeri, li qablu li jdaħħlu din il-koperazzjoni fuq il-bażi ta' impenji reċiproċi bl-iskambju ta' ittri;
Billi huwa meħtieġ li tiġi konċessa l-approvazzjoni għal dan l-impenn sabiex jiġi midħul għalih f'isem il-Komunità
ADOTTA DAN IR-REGOLAMENT:
Artikolu 1
L-iskambju ta' l-ittri bejn il-Komunità Ekonomika Ewropea u l-Konfederazzjoni Svizzera, li jistabbilixxi koperazzjoni diretta bejn l-awtoritajiet fl-Istati Membri tal-Komunità responsabbli mill-prevenzjoni tal-frodi u l-awtoritajiet kompetenti Svizzeri, huwa hawnhekk approvat.
It-test ta' dan l-iskambju ta' l-ittri huwa anness ma' dan ir-Regolament.
Artikolu 2
Il-President tal-Kunsill huwa hawnhekk awtorizzat li jinnomina l-persuna bil-poter li tiffirma l-iskambju ta' l-ittri f'isem il-Komunità Ekonomika Ewopea.
Artikolu 3
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fid-9 ta' Lulju 1984.